b'\n_START_ARTICLE_\nCan Puig de la Bellacasa\n_START_SECTION_\nDescripci\xc3\xb3\n_START_PARAGRAPH_\nA la casa pairal li precedeix un pati rectangular i a cada costat d\'aquest hi ha un seguit de depend\xc3\xa8ncies. \xc3\x89s una construcci\xc3\xb3 en pedra de Banyoles treballada de manera irregular, amb pedres cantoneres i coberta de teules \xc3\xa0rabs amb quatre vessants. T\xc3\xa9 un panell al capdamunt i algun contrafort. La fa\xc3\xa7ana t\xc3\xa9 elements d\'obertura de molt diversa factura, portes de dos tipus, finestres senzilles o m\xc3\xa9s treballades, petites i grans, espitlleres. _NEWLINE_Disposa de una porta d\'arc rod\xc3\xb3 de mig punt adovellat i un altre de forma rectangular. Algunes finestres manifesten la incid\xc3\xa8ncia goticitzant. Al mur lateral esquerra i ha un cos afegit de menor al\xc3\xa7ada que el cos principal i obert per una galeria coberta i porxada. _NEWLINE_Actualment quasi totes les arcades estan cegues. A les  finestres la pedra de la llinda es troba lleugerament treballada i s\'hi ha practicat una ceguetat dels arquets decoratius. La finestra que no conserva columna llueix uns restes de motllura al voltat de la llinda, aix\xc3\xad com unes petites impostes amb ornaments florals. La finestra amb columna, monol\xc3\xadtica i esvelta, t\xc3\xa9 un capitell compost i \xc3\xa0bac amb ornamentaci\xc3\xb3 floral, igual que a les impostes i de la mateixa factura que l\'ornamentaci\xc3\xb3 de l\'altra finestra. Podr\xc3\xaden anomenar-se finestres coronoles de dos arquets.\n_START_SECTION_\nHist\xc3\xb2ria\n_START_PARAGRAPH_\nEls segles XVII i XVIII foren anys de prosperitat per la fam\xc3\xadlia Puig de la Bellacasa i els tres germans tingueren un important paper en la lluita contra els francesos durant la Guerra Gran(1793-1795)._NEWLINE_La masia de Can Puig de la Bellacasa tamb\xc3\xa9 fou una fortificaci\xc3\xb3. La comarca de Banyoles ha viscut diversos conflictes militars com la incursi\xc3\xb3 del sotsveguer de Besal\xc3\xba, la de Bernat d\'Armagnac, les guerres durant el regnat de Joan II i el conflicte Remen\xc3\xa7a. _NEWLINE_Davant aquestes accions sorg\xc3\xad una arquitectura dirigida a donar suport a la defensa mitjan\xc3\xa7ant muralles, castells, torres de defensa i cases fortificades, com \xc3\xa9s el cas de Can Puig de la Bellacasa donada la seva estrat\xc3\xa8gica situaci\xc3\xb3._NEWLINE_A la Guerra del Franc\xc3\xa8s, la masia fou convertida per les tropes napole\xc3\xb2niques en un fort, el "Fort Beurmann", utilitzat  com a quarter general, ja que des de la casa s\'albira tota la ciutat de Banyoles. Les obres d\'adaptaci\xc3\xb3 van comen\xc3\xa7ar el 21 de febrer de 1812 i foren dirigides pel comandant de la pla\xc3\xa7a, el franc\xc3\xa8s Beurmann, fet que don\xc3\xa0 nom al fort. Els dies 21 i 22 de novembre del 1812 soldats espanyols van intentar, sense \xc3\xa8xit, expulsar-les de Can Puig de la Bellacasa. Hi van morir cinc militars espanyols i no se sap quants de francesos._NEWLINE_A la d\xc3\xa8cada de 1960 es va produir un aband\xc3\xb3 de la masia, pels canvis en el sistema de vida de la pagesia i al produir-se un trasllat de les fam\xc3\xadlies cap a un tipus de vida m\xc3\xa9s urbana aix\xc3\xad com a la requalificaci\xc3\xb3 dels terrenys de conreu que van passar a ser urbanitzables. La casa va ser cedida pels seus propietaris al Consell Comarcal del Pla de l\'Estany l\'any 1993 que es va encarregar de la seva rehabilitaci\xc3\xb3 i va convertir la masia en la seva seu l\'any 2000.'